b'\n_START_ARTICLE_\nParc des Princes\n_START_SECTION_\nVelodrom\n_START_PARAGRAPH_\nNa tem mestu je bil leta 1897 prvotno zgrajen velodrom, vendar je bil zaradi slabe gradnje gledalcem ob njegovem odprtju 18. julija zavrnjen dostop do stoji\xc5\xa1\xc4\x8d. Bati se je bilo namre\xc4\x8d, da bi stoji\xc5\xa1\xc4\x8de pod njihovo te\xc5\xbeo popustilo._NEWLINE_Glavna zna\xc4\x8dilnost velodroma je bila kolesarska steza, upravljal jo je Henri Desgrange, ki je leta 1903 vzpostavil dirko po Franciji, dolga 666 metrov, ovalne oblike in skoraj brez naklona. Znotraj steze je bilo zadosti prostora, da so se na njem odvijale tudi druge \xc5\xa1portne panoge. Tako je bil velodrom kot glavni stadion v Parizu izbran tudi za Poletne olimpijske igre leta 1924. Ob njihovi otvoritvi je stadion imel 46.000 sedi\xc5\xa1\xc4\x8d, kar je bilo \xc5\xa1e enkrat ve\xc4\x8d kot pred njimi (20.000), za kar sta bila Desgrange in njegov naslednik Jacques Goddet zaradi prevelike gne\xc4\x8de kaznovana pri mestni oblasti. Isto\xc4\x8dasno je bila kolesarska steza skr\xc4\x8dena na 454 metrov, raz\xc5\xa1irjena, pove\xc4\x8dal se ji je tudi naklon._NEWLINE_Parc des Princes je gostil tudi finale svetovnega pokala v ragbiju leta 1954, ko je Velika Britanija premagala francosko ragbi mo\xc5\xa1tvo z rezultatom 16-12._NEWLINE_Poslednji kolesar, ki je zmagal na stezi, je bil Raymond Poulidor, ob zadnji etapi dirke po Franciji leta 1967. Roger Pingeon, skupni zmagovalec tega Toura, je prejel rumeno majico na stadionu, na katerem se je \xc5\xbee za\xc4\x8dela njegova razgradnja. Kolesarska steza je bila razgrajena, da je lahko naredila prostor za cestni periferni obro\xc4\x8d okoli Pariza, ki se je gradil.\n_START_SECTION_\nNogometni stadion\n_START_PARAGRAPH_\nNovi stadion Parc des Princes, odprt junija 1972, je bil pravi nogometno-ragbi stadion brez steze okoli igri\xc5\xa1\xc4\x8da. Na njem je igral svoje doma\xc4\x8de tekme nogometni klub Racing Club de Paris v letih 1984 do 1990. Ragbi union Stade Fran\xc3\xa7ais je tekmoval preko ceste na veliko manj\xc5\xa1em stadionu Stade Jean Bouin, v\xc4\x8dasih pa je uporabljal tudi Parc des Princes._NEWLINE_Stadion je med drugim gostil finale Evropskega prvenstva v nogometu 1984, v katerem je francoska nogometna reprezentanca z rezultatom 2-0 proti \xc5\xa0paniji postala evropski nogometni prvak. Stadion je bil 17. novembra 1993 tudi prizori\xc5\xa1\xc4\x8de tekme Francija-Bolgarija, v kateri so bili Les Bleus v zadnji minuti pora\xc5\xbeeni z izidom 1-2 in se s tem niso uspeli kvalificirati na Svetovno prvenstvo v nogometu 1994 v ZDA. Na klubskem nivoju je bil Parc des Princes prizori\xc5\xa1\xc4\x8de nekaterih nepozabnih zmag Paris Saint-Germaina, zlasti v \xc4\x8detrtfinalu pokala UEFA 1993, ko je PSG-ju v zadnjih trenutkih tekme uspelo dose\xc4\x8di odlo\xc4\x8dilni gol in zmagati s 4-1 proti Real Madridu._NEWLINE_Po izgradnji Stade de France v letu 1998 so se Les Bleus vrnili na Parc des Princes le enkrat, ko so bili 12. septembra 2007 na kvalifikacijski tekmi za Evropsko prvenstvo v nogometu 2008 pora\xc5\xbeeni proti \xc5\xa0kotom z rezultatom 0-1.'